《池莲》
宋代·郭印

疏池养白莲，故作夏时景。
田田绿初齐，便成清净境。
虽无藕如船，风味同玉井。
水仙何处来，露浥晨妆靓。
苦乏社中友，永日对孤影。
爽气入人怀，酩酊为之醒。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。